S-375/2016

Mál þetta, sem dómtekið var 15. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 11. síðasta mánaðar á hendur S-x-x J-x-x, kt. 000000-0000, Póllandi, en nú með dvalarstað að Brautarholti 4a í Reykjavík, „fyrir fíkniefnalagabrot, með því að hafa mánudaginn 5. september 2016, í húsnæði Hamraborg 22, haft í vörslum sínum 19 stk. kannabisplöntur, en ákærði hafði um nokkurt skeið fram til þessa dags ræktað greindar plöntur, sem fundust við leit lögreglu í húsnæðinu“ og að hafa þannig brotið gegn 1., sbr. 4. mgr. 2. gr., sbr. 1. mgr. 5. gr. og 6. gr. laga nr. 65/1974 um ávana- og fíkniefni, sbr. og 4. gr. laganna að því er varðar framleiðslu á kannabis, um ávana- og fíkniefni og önnur eftirlitsskyld efni, sbr. reglugerð nr. 490/2001 og reglugerð nr. 848/2002.

Í ákæru er þess krafist að ákærði verði dæmdur til refsingar, greiðslu alls sakarkostnaðar og til að sæta upptöku á nítján kannabisplöntum samkvæmt heimild í 6. mgr. 5. gr. laga nr. 65/1974.

Um málsatvik er skírskotað til ákæru.

Ákærði hefur fyrir dómi skýlaust játað þá háttsemi sem honum er gefin að sök. Farið var með mál þetta samkvæmt 164. gr. laga um meðferð sakamála nr. 88/2008 og það tekið til dóms á frekari sönnunarfærslu eftir að sækjanda og ákærða hafi verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu. Ákærði er því sakfelldur fyrir brotið sem hann framdi með framangreindum hætti að Hamraborg 22 í Kópavogi, og er háttsemi hans réttilega heimfærð til refsiákvæða í ákærunni. Ákærði hefur því unnið sér til refsingar.

Á meðal gagna málsins er efnaskýrsla lögreglu um hinar haldlögðu plöntur, en þar er getið um hæð þeirra og þyngd. Fram kemur að við rannsókn og prófun tæknideildar lögreglu 6. september síðastliðinn hafi þær greinst sem nítján kannabisplöntur. Ákærði hefur hvort tveggja á rannsóknarstigi og fyrir dómi játað þá háttsemi sem hann er sakfelldur fyrir og er það virt honum til málsbóta. Sakaferill hans hefur ekki áhrif við ákvörðun refsingar í máli þessu.

Með hliðsjón af framangreindu, þykir refsing ákærða samkvæmt 1. mgr. 5. gr. laga nr. 65/1974, hæfilega ákveðin fangelsi í þrjátíu daga, en fresta skal fullnustu refsingarinnar og falli hún niður að liðnum tveimur árum frá dómsuppsögu, haldi ákærði almennt skilorð 57. gr. almennra hegningarlaga nr. 19/1940.

Ákærði hefur fyrir dómi samþykkt upptökukröfu ákæruvaldsins. Á grundvelli 6. mgr. 5. gr. laga nr. 65/1974, skal hann sæta upptöku á téðum kannabisplöntum, eins og í dómsorði greinir.

Með vísan til 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum fyrirliggjandi gögnum, nemur samanlagt 85.960 krónum.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði S-x-x J-x-x, sæti fangelsi í þrjátíu daga, en fresta skal fullnustu refsingarinnar og falli hún niður að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á nítján kannabisplöntum, sem hald var lagt á.

Ákærði greiði 85.960 krónur í sakarkostnað.

H-kk-nf Þ-kk-nf